Document ID: 32014R0220

UREDBA KOMISIJE (EU) št. 220/2014
z dne 7. marca 2014
o spremembi Uredbe Sveta (ES) št. 479/2009 glede sklicevanj na Evropski sistem nacionalnih in regionalnih računov v Evropski uniji
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (1), zlasti člena 17 Uredbe,
ob upoštevanju naslednjega:
(1)
Opredelitve pojmov „država“, „primanjkljaj“ in „investicija“ so določene v Protokolu o postopku v zvezi s čezmernim primanjkljajem, ki je Priloga k Pogodbi, in v Uredbi (ES) št. 479/2009 s sklicevanjem na Evropski sistem nacionalnih in regionalnih računov v Skupnosti (v nadaljnjem besedilu: ESR 95), vzpostavljenim z Uredbo Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (2).
(2)
Uredba (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (v nadaljnjem besedilu: ESR 2010) (3) zajema referenčni okvir skupnih standardov, opredelitev, klasifikacij in računovodskih pravil za pripravo računov držav članic za statistične potrebe Unije za pridobitev primerljivih rezultatov med državami članicami.
(3)
ESR 2010 je revizija ESR 95, zato zahteva uvedbo novih sklicevanj v Uredbo (ES) št. 479/2009.
(4)
Uredbo (ES) št. 479/2009 bi bilo zato treba ustrezno spremeniti.
(5)
Da bi se izognili zmedi v zvezi z uporabo novih sklicevanj na ESR 2010, bi bilo treba ukrepe iz te uredbe uporabljati od 1. septembra 2014 -
SPREJELA NASLEDNJO UREDBO:
Člen 1
Uredba (ES) št. 479/2009 se spremeni:
1.
Vsa sklicevanja na „ESR 95“ se nadomestijo z „ESR 2010“.
2.
Člen 1(1) se nadomesti z naslednjim:
„Za namene Protokola o postopku v zvezi s čezmernim primanjkljajem in te uredbe so izrazi iz odstavkov od 2 do 6 opredeljeni v skladu z Uredbo (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (v nadaljnjem besedilu: ESR 2010). Šifre v oklepajih se nanašajo na ESR 2010.“.
3.
Člen 1(3) se spremeni:
(a)
šifra „EDP B.9“ se nadomesti z „B.9“;
(b)
šifra „EDP D.41“ se nadomesti z „D.41“.
4.
Drugi pododstavek člena 1(5) se nadomesti z naslednjim:
„Javni dolg sestavljajo obveznosti sektorja države v širšem smislu v naslednjih kategorijah: gotovina in vloge (AF.2), dolžniški vrednostni papirji (AF.3) ter posojila (AF.4), kot je opredeljeno v ESR 2010.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba se uporablja od 1. septembra 2014.
Ta uredba je zavezujoča v celoti in se neposredno uporablja v vseh državah članicah.
V Bruslju, 7. marca 2014

Labels: 2
15
19